(Bokmål)

**Nå kan frivillige organisasjoner søke momskompensasjon**

Lotteri- og stiftelsestilsynet skal fordele 2,65 milliarder kroner i momskompensasjon til frivillige organisasjoner i 2025.

Formålet med ordningen er å fremme frivillig aktivitet. Dette blir gjort ved å kompensere for kostnader som frivillige organisasjoner har hatt til merverdiavgift ved kjøp av varer og tjenester.

Organisasjonen må være registrert i Frivillighetsregisteret, og frivillig innsats må være en viktig del av virksomheten for å søke.

**Søknadsfristen er 1. september 2025.**

Det kan søkes etter to modeller. Minstegrensen for å søke etter *forenklet modell* er 100 000 kroner i søknadsgrunnlag, og etter *dokumentert modell* er det 7 000 kroner i faktiske merverdiavgiftskostnader. Grensene gjelder ikke for organisasjoner som skal søke gjennom sentralledd.

**Merk:** Organisasjoner som er knyttet til et sentralledd (for eksempel Norges idrettsforbund, Norske Kvinners Sanitetsforening eller lignende) skal sende søknaden via de. Sentralleddene har egne søknadsfrister som er tidligere enn Lotteri- og stiftelsestilsynet sin frist.

[Les mer om ordningen på Lotteri- og stiftelsestilsynet sitt nettsted](https://lottstift.no/for-frivilligheten/momskompensasjon-pa-varer-og-tjenester/).